ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Σεπτεμβρίου 1995 για την εφαρμογή της κοινής δράσης του Συμβουλίου σχετικά με δράσεις εφαρμογής του άρθρου Κ.1 της συνθήκης για την Ευρωπαϊκή Ένωση (95/402/ΔΕΥ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο Κ.3 παράγραφος 2 στοιχείο β) και το άρθρο Κ.8 παράγραφος 2, τον γενικό προϋπολογισμό των Ευρωπαϊκών Κοινοτήτων για το 1995, και ιδίως τα άρθρα Β 5.800, Β 5.801 και Β 5.802, την κοινή δράση που θεσπίστηκε βάσει του άρθρου Κ.3 της συνθήκης για την Ευρωπαϊκή Ένωση σχετικά με τις δράσεις εφαρμογής του άρθρου Κ.1 της συνθήκης (1), ΑΠΟΦΑΣΙΖΕΙ: Άρθρο 1 Το συνολικό ποσό για την εφαρμογή της προαναφερθείσας κοινής δράσης, ως προς το τμήμα που βαρύνει το γενικό προϋπολογισμό των Ευρωπαϊκών Κοινοτήτων του 1995, καθορίζεται σε 5,2 εκατομμύρια Ecu. Άρθρο 2 Στα πλαίσια του γενικού προϋπολογισμού των Ευρωπαϊκών Κοινοτήτων, το αναφερόμενο στο άρθρο 1 ποσό προορίζεται για τους ακόλουθους τομείς: - Άσυλο-Μετανάστευση και Δικαστική συνεργασία: 2 500 000 Ecu, - Αστυνομική και τελωνειακή συνεργασία (εκ των οποίων τελωνειακή συνεργασία: 400 000 Ecu) 2 200 000 Ecu, - Διαφάνεια των δραστηριοτήτων του τίτλου VI της συνθήκης 500 000 Ecu Για να είναι επιλέξιμα, τα σχέδια πρέπει: - να συγκεντρώνουν τη συμμετοχή περισσότερων του ενός κρατών μελών ή ενός μόνον κράτους μέλους, εάν τα σχέδια αυτά παρουσιάζουν κοινό ενδιαφέρον και - να προηγούνται της επεξεργασίας κανόνων στα πλαίσια του τίτλου VI της συνθήκης ή να την παρατείνουν, ή να διευκολύνουν κάθε επιχειρησιακή συνεργασία στους προαναφερόμενους τομείς. Τα σχέδια αυτά μπορούν να λάβουν τη μορφή δράσεων κατάρτισης, συλλογής και ανταλλαγής πληροφοριών και εμπειριών, σεμιναρίων, μελετών, δημοσιεύσεων ή άλλων επιχειρησιακών δράσεων υποστήριξης των δραστηριοτήτων συνεργασίας της Ένωσης. Στα εν λόγω σχέδια μπορούν να συνεργαστούν αντιπρόσωποι τρίτων χωρών, όταν αυτό αποδεικνύεται χρήσιμο για το σκοπό τους. Άρθρο 3 Τα σχέδια για τα οποία ζητείται χρηματοδότηση προτείνονται από τα κράτη μέλη ή την Επιτροπή, όσον αφορά τους τομείς που καλύπτονται από το άρθρο Κ.1 παράγραφοι 1 έως 6 της συνθήκης, και μόνον από τα κράτη μέλη όσον αφορά τους τομείς που καλύπτονται από το άρθρο Κ.1 παράγραφοι 7 έως 9 της συνθήκης. Άρθρο 4 Η Επιτροπή εξετάζει τις αιτήσεις που υποβάλλονται κατ' αυτόν τον τρόπο. Με βάση αυτά τα στοιχεία, προσδιορίζονται τα επιλεγόμενα σχέδια και καθορίζεται η χρηματοδότησή τους, στα πλαίσια ομάδας αποτελούμενης από τους αντιπροσώπους των κρατών μελών. Άρθρο 5 Η Επιτροπή επιφορτίζεται με την εκτέλεση των αποφάσεων χρηματοδότησης και υποβάλλει τακτικά έκθεση στο Ευρωπαϊκό Κοινοβούλιο και το Συμβούλιο. Άρθρο 6 Με την επιφύλαξη της ημερομηνίας έναρξης ισχύος της παρούσας απόφασης, μια δαπάνη θεωρείται επιλέξιμη της προβλεπόμενης συνδρομής από τον προϋπολογισμό, εφόσον το γενεσιουργό γεγονός αυτής της δαπάνης η οποία είναι μεταγενέστερη της αίτησης χρηματοδότησης, συμβαίνει μετά τις 31 Ιουλίου 1995. Άρθρο 7 Η παρούσα απόφαση αρχίζει να ισχύει την ημέρα της έκδοσής της. Εφαρμόζεται μέχρι τις 31 Δεκεμβρίου 1995. Βρυξέλλες, 25 Σεπτεμβρίου 1995.

[Source: multi_eurlex | Tokens: 2782]